**Oznámenie o konaní volieb do rady školy**

Riaditeľ školy Ing. Ľubomír Kovaľ oznamuje pedagogickým a nepedagogickým zamestnancom Strednej odbornej školy technológií a remesiel, Ivanská cesta 21, Bratislava, že

**16. 06. 2021 (streda)**

**o 13.30 – 15.00 h vo vestibule školy**

**sa bude konať voľba**

**jedného zástupcu nepedagogických zamestnancov do rady školy.**

Rada školy je iniciatívnym a poradným samosprávnym orgánom, ktorého úlohou je vyjadrovať a presadzovať verejné záujmy a záujmy žiakov, rodičov, pedagogických zamestnancov a ostatných zamestnancov v oblasti výchovy a vzdelávania. Zároveň plní funkciu verejnej kontroly, posudzuje a vyjadruje sa k činnosti školy, ako aj orgánov miestnej štátnej správy, orgánov obcí a samosprávnych krajov z pohľadu školskej problematiky.

Členmi rady školy sú dvaja zvolení zástupcovia pedagogických zamestnancov a jeden zvolený zástupca ostatných zamestnancov školy, traja zvolení zástupcovia rodičov a štyria delegovaní zástupcovia zriaďovateľa. Členom rady školy je aj zvolený zástupca žiakov.

Rada školy plní podľa § 24 ods. 5 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov uskutočňuje výberové konanie na vymenovanie riaditeľa školy, navrhuje na základe výberového konania kandidáta na vymenovanie do funkcie riaditeľa, predkladá návrh na jeho odvolanie alebo sa vyjadruje k takémuto návrhu. Rada školy sa vyjadruje ku koncepčným zámerom rozvoja školy, k návrhu na zrušenie školy a k ďalším dôležitým skutočnostiam.

Rada školy sa napríklad vyjadruje a schvaľuje návrhy na počty prijímaných žiakov, na zavedenie študijných alebo učebných odborov a ich zameranie, návrh školského vzdelávacieho programu a výchovného programu, návrh rozpočtu školy, ďalej návrh na vykonávanie podnikateľskej činnosti školy, správy o výchovno-vzdelávacej činnosti, jej výsledkoch a podmienkach a o výsledkoch hospodárenia školy alebo školského zariadenia, ako aj koncepčný zámer rozvoja školy a jeho vyhodnotenie, či informáciu o pedagogicko-organizačnom a materiálno-technickom zabezpečení výchovno-vzdelávacieho procesu.

Do rady školy môže kandidovať každý nepedagogický zamestnanec, ak má spôsobilosť na právne úkony, je bezúhonný, súhlasí s kandidatúrou. Môže byť navrhnutý aj iným voličom, alebo sám oznámi volebnej komisii svoje rozhodnutie kandidovať vo voľbách.

Záujemcovia o kandidatúru za člena rady školy môžu vyjadriť svoj súhlas do **10. 06. 2021** členke volebnej komisie pani **Ivete Gablovskej.**